
VENDIM
Nr. 41, datë 21.1.2026

PËR SHPALLJEN E DISA ZONAVE ME PËRPARËSI ZHVILLIMIN E EKONOMISË MALORE NË BASHKINË MEMALIAJ

Në mbështetje të nenit 100 të Kushtetutës dhe të pikës 1, të nenit 4, të ligjit nr. 20/2025, “Për paketën e maleve”, me propozimin e ministrit të Shtetit për Pushtetin Vendor, Këshilli i Ministrave 

VENDOSI:

1. Shpalljen “Zonë me përparësi zhvillimin e ekonomisë malore” në territorin e Bashkisë Memaliaj të zonave, si më poshtë vijon:
a) Zona zhvillimore nr. 1, që përfshin territore nga fshatrat Arrëz e Madhe, Maricaj dhe Vagalat, pjesë e njësisë administrative Luftinjë, me sipërfaqe 1 152.01 ha (një mijë e njëqind e pesëdhjetë e dy pikë zero një) ha, sipas hartës në sistemin KRGJSH, të paraqitur mbi ortofoto; 
b) Zona zhvillimore nr. 2, njësia administrative Buz, me sipërfaqe 5 916.22 ha (pesë mijë e nëntëqind e gjashtëmbëdhjetë pikë njëzet e dy) ha, sipas hartës në sistemin KRGJSH, të paraqitur mbi ortofoto;
c) Zona zhvillimore nr. 3, fshati Rabie, pjesë e njësisë administrative Luftinjë, me sipërfaqe 1 241.43 ha (një mijë e dyqind e dyzet e një pikë dyzet e tre) ha, sipas hartës në sistemin KRGJSH, të paraqitur mbi ortofoto.
2. Shtrirja, kufijtë dhe pikat e hyrjes e të daljes së këtyre zonave përcaktohen në hartën treguese, sipas sistemit KRGJSH, që i bashkëlidhet këtij vendimi. 
3. Llojet e aktiviteteve që do të zhvillohen në këtë zonë janë: 
a) të zhvillimit ekonomik;
b) të zhvillimit industrial;
c) të zhvillimit turistik.
4. Ngarkohen Ministria e Ekonomisë dhe Inovacionit, Agjencia Shtetërore e Kadastrës dhe Bashkia Memaliaj për zbatimin e këtij vendimi. 
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

